Miklós Németh (poliitikko)
Elämä ja ura

Miklós Németh syntyi katolilaisen maanviljelijän perheeseen, yhtenä neljästä lapsesta. Hänen isänsä tila yhdistettiin maatalouden kollektivisoinnin yhteydessä kollektiivitilaan (tuotanto-osuuskunta, termelőszövetkezet) vuonna 1961. Németh kävi koulunsa Miskolcissa ja opiskeli sitten taloustiedettä Budapestin Karl Marx -kauppakorkeakoulussa (nykyisen Corvinus-yliopiston edeltäjä). Valmistuttuaan 1971 hän jäi yliopistoon ensin harjoittelijaksi, sitten assistentiksi ja yliopistonlehtoriksi kansantalouden suunnittelun ja analyysin laitoksella. Syyskuussa 1975 hän pääsi kansainvälisellä vaihtostipendillä jatko-opiskelemaan Yhdysvaltoihin Harvardin yliopistoon.
Vuodesta 1977 Németh työskenteli valtiontalouden suunnitteluviraston palveluksessa, ja helmikuussa 1981 hän siirtyi työskentelemään Unkarin silloisen kommunistisen valtiopuolueen, Unkarin sosialistisen työväenpuolueen (MSZMP) keskuskomitean talouspoliittisessa osastossa, missä hän lopulta joulukuussa 1986 yleni osastopäälliköksi. Kesäkuussa 1987 hänet valittiin puolueen keskuskomitean jäseneksi.
Vuonna 1988 MSZMP ja koko sosialistinen yksipuoluejärjestelmä olivat ajautumassa sekä poliittiseen että taloudelliseen kriisiin. Toukokuussa pääministeri Károly Grósz onnistui lopullisesti syrjäyttämään pitkäaikaisen puoluejohtajan, vanhenevan ja vaikeasti sairaan János Kádárin mutta ei halunnut pitemmäksi aikaa jättää itselleen sekä pääministerin että puoluejohtajan tehtävää. Uudeksi pääministeriksi valikoitui nuori ja talousasioita tunteva Miklós Németh, jonka parlamentti nimitti virkaansa 24. marraskuuta 1988. Näin hänestä tuli Unkarin kansantasavallan viimeinen ja uuden Unkarin tasavallan ensimmäinen pääministeri.
Teknokraattina pidetty Németh ryhtyi vähitellen irrottamaan hallitusta puolueen määräysvallasta. Vuoden 1989 alussa myös puolue joutui myöntämään, että Unkari on siirtymässä monipuoluejärjestelmään. Huhtikuussa Németh avoimesti uhmasi Grószia, joka halusi julistaa maahan taloudellisen hätätilan, soittamalla itse televisiouutisiin ja ilmoittamalla, että Grósz ei puhu totta. Tästä lähtien Némethin hallitus alkoi johdonmukaisesti viedä Unkaria kohti demokraattista monipuoluejärjestelmää. Kouluista poistettiin pakollinen venäjän kielen opetus, 16. kesäkuuta järjestettiin Imre Nagyn juhlalliset uudelleenhautajaiset, ja yhdessä uusien poliittisten puolueiden kanssa käytiin neuvotteluja rauhanomaisen järjestelmänvaihdoksen valmisteluista. Syyskuussa Némethin hallitus avasi rajan ja päästi DDR:stä saapuneet länteen pyrkijät poistumaan Itävallan puolelle.
Lokakuussa 1989 MSZMP lopetti toimintansa, ja sen jatkajaksi perustettiin uusi, parlamentaariseen demokratiaan, oikeusvaltioon ja monipuoluejärjestelmään sitoutunut Unkarin sosialistinen puolue (MSZP), johon myös Németh liittyi, mutta erosi sen johtokunnasta kaksi kuukautta myöhemmin. Ensimmäisissä vapaissa vaaleissa maaliskuussa 1990 Németh valittiin parlamenttiin sitoutumattomana ehdokkaana. Némethin hallitus jatkoi työtään toimitusministeriönä toukokuuhun 1990 saakka, jolloin József Antallin uusi hallitus astui virkaan.
Huhtikuussa 1991 Németh otti vastaan tehtävän Euroopan jälleenrakennus- ja kehityspankin johdosta, luopui mandaatistaan ja muutti Lontooseen. Vuosituhannen vaihteessa hän harkitsi palaamista Unkarin politiikkaan mutta luopui sitten suunnitelmasta MSZP:n ja Unkarin sisäisten ongelmien takia. Vuonna 2004 hän erosi MSZP:stä.
Vuonna 2014 Miklós Némethille myönnettiin arvostettu saksalainen Point Alpha -palkinto hänen osuudestaan rautaesiripun purkamiseen.